বাম ছাত্র সংগঠনের মিছিলে আহত পড়ুয়ারা ভর্তি মেডিক্যাল কলেজে। বেশ কয়েকজনের আঘাত বেশ গুরুতর। তাঁদের দেখতে যান বাম শীর্ষ নেতৃত্ব। পুলিসি লাঠিচার্জের প্রতিবাদে আজ রাজ্যজুড়ে বেলা একটা থেকে  তিনটে পর্যন্ত পথ অবরোধের ডাক দিয়েছে এসএফআই।
 
রানি রাসমনি রোডে পুলিসের লাঠিতে আহত হয়েছেন বহু পড়ুয়ারা।  কয়েকজনের আঘাত বেশ গুরুতর। হাসপাতালে ভর্তি ছাত্রদের দেখতে যান বাম নেতারা। পুলিসি লাঠিচার্জের তাঁরা নিন্দা করেছেন। রক্তাক্ত অবস্থায় এক ছাত্রনেতাকে এসএসকেএমে নিয়ে যাওয়া হলে তাঁকে ফিরিয়ে দেওয়া হয় বলে অভিযোগ করেছেন সূর্যকান্ত মিশ্র। যদিও কলকাতার নগরপাল সুরজিতকর পুরকায়স্থ দাবি করেছেন, ধর্মতলায় বাম ছাত্র সংগঠনগুলির মিছিলে লাঠিচার্জ করা হয়নি।  তাঁর আরও দাবি, এদিনের জমায়েত শান্তিপূর্ণভাবে সরিয়ে দেয় পুলিস। পুলিসি অত্যাচারের অভিযোগে শুক্রবার থেকে রাজ্যজুড়ে আন্দোলনে নামছে সমস্ত বাম ছাত্র সংগঠন। বৃহত্তর আন্দোলনের হুঁশিয়ারি দিয়েছেন সিপিআইএম রাজ্য সম্পাদক। আহত বাম ছাত্রনেতারা ভর্তি রয়েছেন কলকাতা মেডিক্যাল কলেজে। বেশ কিছু পরীক্ষা হয় তাঁদের।